Երեկ Աստանայում առավոտից մինչեւ կեսօր, ընդամենը երեք-չորս ժամվա ընթացքում կայացավ Եվրասիական տնտեսական բարձրագույն խորհրդի չորս-հինգ միջոցառում, բոլորը կարճատեւ եւ հերթապահ: Նախ, կայացան խորհրդի նեղ, ապա ընդլայնված կազմով նիստեր, այնուհետ նախագահներ Պուտինը, Նազարբաեւը եւ Լուկաշենկոն ստորագրեցին Եվրասիական տնտեսական միության պայմանագիրը (Договор о Евразийском Экономическон Союзе): Որքան տեսանելի էր տարածված տեսանյութից, Նազարբաեւը գոհ էր եւ ժպտում էր, Լուկաշենկոն խոժոռված էր, որքան կարող էր, Պուտինի դեմքին էլ վերջին շրջանի սովորական՝ աշխարհից կիսավերացած արտահայտությունն էր: Հետո եռյակը հասցրեց մամուլի համար հայտարարություններ անել, վերջում էլ կազմակերպված էր հանդիսավոր համերգ: